ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића-Црног број 44.

Место:Обреновац

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број JН/3000/0716/2017 (1613/2017), за набавку Поправка и замена изолације постројења и уређаја у 2018.години, ТЕНТ-А, на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр.1.**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

У делу конкурсне документације „ДОДАТНИ УСЛОВИ ЗА УЧЕШЋЕ У ПОСТУПКУ ЈАВНЕ НАБАВКЕ ИЗ ЧЛАНА 76. ЗАКОНА“, у тач. 4.2, на стр. 24/87 конкурсне документације,у делу услова за испуњеност кадровског капацитета, захтева се да понуђач располаже минималним кадровским капацитетом „ако има најмање 126 запослених извршилаца, од којих :

-2 дипломирана инжењера (VII степена стручне спреме) са лиценцом Одговорног извођача радова из групе 410 или 411 издате од Инжењерске коморе Србијеи Одговорног пројектанта из групе 310 или 311издате од Инжењерске коморе Србије.

**-Напомена :**Ако инжењер који поседује лиценцу 410 или 411 поседује и лиценцу 310 или 311, понуђач испуњава услове са једним ангажованим инжењером.

-36 монтера скела, мин III степен стручне спреме

-36 изолатера топлотних уређаја, мин III степен стручне спреме

-12 бравара, мин III степен стручне спреме

-12 електро заваривача, мин III степен стручне спреме

-2 руковаоца грађевинском механизацијом или 2 руковаоца једноставним грађевинским машинама.

-18 лимара, мин III степен стручне спреме

-6 помоћних радника

-1 возач виљушкара

-1 возач трактора

односно има радно ангажоване наведене извршиоце (по основу другог облика ангажовања ван радног односа, предвиђеног члановима 197-202. Закона о раду)“.

Имајући у виду предвиђени обим посла прецизно наведен у конкурсној документацији, као и техничке спецификације које су тражене, за извршење уговора о јавној набавци који ће бити закључен, а који траје 12 месеци, мишљења смо да је апсолутно непотребно захтеван кадровски капацитет од 126 извршилаца, од којих чак 12бравара, 12електро заваривача и 18 лимара. Дакле, по конкурсној документацији од неопходних 126 радника, чак 42 радника требају бити бравари, електро заваривачи и лимари, а лимарски радови су значајно мањи у односу на термоизолатерске и скеларске радове који су суштина самог посла.

Сматрамо да се овако захтеваним кадровским капацитетом, крше одредбе чл. 76 став 6 Закона о јавним набавкама („Наручилац одређује услове за учешће у поступку тако да ти услови не дискриминишу понуђаче и да су у логичној вези са предметом јавне набавке.“). Наиме, наведени захтев за толиким бројем и структуром непосредних извршилаца очигледно је постављен са циљем ограничавања конкуренције и неоправданом дискриминацијом понуђача, имајући у виду предметни обим и структуру посла.

У прилог нашег става је и мишљење Републичке комисије за заштиту права изнето у решењу бр. 4-00-1585/2016 од 20.12.2016. године (захтев за заштиту права поднет у поступку јавне набавке ЈН бр. 3000/1482/2016 (1295/2016), поправка и замена изолације грејних површина уређаја и заједничких постројења и објеката ТЕНТ А). У напред наведеном решењу Републичка комисија је закључила да је тражени број извршилаца неоправдано високо постављен имајући у виду обим посла и техничке спецификације као и да наручилац није оправдао свој захтев за тим бројем извршилаца. Наручилац је, поступајући по решењу Републичке комисије, изменио конкурсну документацију, те захтевао 44 извршилаца уместо првобитно захтеваних 81, тј. уместо5 бравара, 5 електро заваривача и 15 лимара, након измене захтевано је 3 бравара, 3 заваривача и 9 лимара (дакле, након измене тражено је 15 бравара, лимара и заваривача).

Дакле, у поступку набавке 2017. године је са 81 извршиоца смањен број на 44, а у набавци ЈН/3000/0716/2017 (1613/2017) - поправка и замена изолације постројења и уређаја у 2018 години ТЕНТ-А захтевано је чак 126 извршиоца од којих се 42 извршиоца баве пословима бравара заваривача и лимара.**Обим послова у овој набавци у делу лимарских радова увећан је за 20-30% у односу на набавку бр. 3000/1482/2016 (1295/2016), а број заваривача, бравара и лимара увећан је са 15 на 42, тј. увећање броја извршилаца је скоро 200 %.**

**Због свега напред наведеног, захтевамо од наручиоца да смањи минимални број извршилаца и да структура и број непосредних извршилаца буде у логичној вези са предметом и обимом ове јавне набавке.**

**ОДГОВОР 1:** Наручилац остаје при условима из конкурсне документације јер ће се истовремено изводити : Капитални ренмонт блока А4, редовни ремонти на више блокова, као текуће одржавање постројења и уређаја.

**ПИТAЊE 2:** У делу конкурсне документације „ДОДАТНИ УСЛОВИ ЗА УЧЕШЋЕ У ПОСТУПКУ ЈАВНЕ НАБАВКЕ ИЗ ЧЛАНА 76. ЗАКОНА“, у тач. 4.2, на стр. 24/87 конкурсне документације, у делу услова за испуњеност кадровског капацитета, захтева се да непосредни извршиоци:

-36 монтера скела

-36 изолатера топлотних уређаја,

-12 бравара,

-12 електро заваривача и

-18 лимара

Имају минимално III степен стручне спреме.

Нејасно је због чега је тражена стручна спрема (трећи степен - средња стручна спрема),када Наручилац притом за све кадрове захтева достављање одређених доказа (потврда, уверења, диплома и сл.), којима се доказује да су оспособљени за извођење радова на монтирању скела, изолатерским радовима и на лимарским радовима. Наручилац условљава потенцијалне понуђаче да захтевани кадрови, који су оспособљени за рад на одређеним пословима, имају минимум средњу стручну спрему - минимално III степен стручне спреме..

Наведени услов Наручиоца није у логичкој вези са предметом јавне набавке, јер је са становишта оправданости одређивања додатних услова и чињенице да ће понуђачи доказати да су њихови кадрови оспособљени за рад на конкретним пословима непотребно и непримерено захтевати да ти кадрови имају завршену минимум средњу школу и то било коју.

Шта овај услов у пракси значи? Оваквим захтевом Наручиоца понуђач може доставити доказ да нпр. монтер скела има минимално III степен стручне спреме занимања нпр. КУВАР или КОНОБАР, а да докаже да су оспособљени за извођење радова на монтирању скела.

Зашто се инсистира на минимално III степену стручне спреме?

Дакле једино што може бити релевантно је да су кадрови који су тражени заиста оспособљени за рад на тим пословима, а који степен образовања имају, односно да ли је то основна, средња или виша школа, то уопште није релевантно, нити је такав захтев Наручиоца оправдан и потребан са становишта предмета јавне набавке. Доказ који је довољан је да су ти кадрови, односно монтери скела, лимари, изолатери оспособљени стручно за рад на тим пословима и то је једино важно са становишта потребних капацитета за реализацију уговора.

Такође, у делу доказивања испуњења кадровског капацитета наручилац је пропустио да прецизно дефинише које су то овлашћене институције чије се уверење (дипломе, сертификате, потврде, уверења, дозволе и сл.) признаје од стране наручиоца као доказ да су кадрови заиста оспособљени за вршење конкретног посла.

У том смислу сматрамо да је овакав услов неправилно одређен, те је постављен са циљем ограничавања конкуренције и неоправданом дискриминацијом оних понуђача који имају стручно оспособљене кадрове који су захтевани овом конкурсном документацијом, али са основном школом и истовременом фаворизацијом оних који имају управо захтеване радне профиле кадрова са искључиво трећим степеном стручне спреме.

Указујемо да је Наручилац претходних година, у поступцима јавних набавки кориговао овакав захтев који је наведен у конкурсној документацији.

Сматрамо да је неопходно изменити конкурсну документацију у овом делу тако да иста буде сачињена у складу са одредбом члана 61. став 1 ЗЈН, у вези са одредбом члана 76. став 6. ЗЈН и то тако што у истој уопште не би били предвиђени нивои конкретних образовања, који заиста нису ни у каквој логичкој нити стручној вези са стручном оспособљеношћу за конкретне извршиоце.

**ОДГОВОР 2:** Усваја се предлог потенцијалног понуђача, наручилац ће извршити измену конкурсне документације, тако што ће брисати услов да радници : монтери скела, изолатери топлотних уређаја, бравари, електро заваривачи и лимари имају минимално III степен стручне спреме.

**ПИТAЊE 3:** У делу Техничка спецификација, на страници 16/87 конкурсне документације, у делу под називом „обавеза изабраног понуђача“, између осталог наведено је:

* „Обезбеди: привремене објекте за ускладиштење грађевинског, осталог и опасног материјала, објекте за боравак, смештај и исхрану радника, алата, објекте за техничко особље и др.
* Набављени материјал складишти на прописан начин и место које одобри Наручилац и користи га у свему по инструкцијама и одобрењу Наручиоца.“

У делу Техничка спецификација, на страници 19/87 конкурсне документације, у делу под називом „обавеза Наручиоца“ неведено је:

**„ОБАВЕЗА НАРУЧИОЦА ЈЕ:**

- Да обезбеди привремено коришћење електричне енергије и воде за потребе извршења радова.

- Да организује стручно-техничку контролу квалитета обављених радова.»

Имајући у виду да понуђач „радове изводи у континуитету без прекида радних операција, у I,II и III смени, викендима и празницима, до потпуног окончања посла, али не без присуства представника Наручиоца“ неопходно је да Наручилац прецизира напред наведене одредбе.

Да ли се под појмом коришћења електричне енергије и воде подразумева електрична енергија и вода на месту рада или на месту привремених објектата за ускладиштење грађевинског, осталог и опасног материјала, објеката за боравак, смештај, исхрану и хигијенско-санитарне потребе радника, алата, објектата за техничко особље и др.“

Мишљења смо да се напред наведени део конкурсне документације који се односи на обавезе наручиоца треба изменити и да након измене треба да гласи:

„Да обезбеди уређени простор са адекватним прикључцима на водовод и канализацију и електричну енергију за постављање привремених објеката за ускладиштење грађевинског, осталог и опасног материјала, објекaта за боравак, смештај, исхрану и хигијенско-санитарне потребе радника, алата, објекaта за техничко особље и др.“

„Да организује стручно-техничку контролу квалитета обављених радова.“

**ОДГОВОР 3:** Наручилац остаје при условима из конкурсне документације, јер није у могућности да у том делу измени модел уговора, односно не може Изабраном понуђачу пружи захтеване услове.

 КОМИСИЈА

\_\_\_\_\_\_\_\_\_\_\_\_

\_\_\_\_\_\_\_\_\_\_\_\_

\_\_\_\_\_\_\_\_\_\_\_\_